《仲中翰处赋蓬莱阁上仙得长字》
明代·文彭

木天清切久徊翔，丽藻承恩侍建章。每自含香归第晚，时因退食广筵张。

春风拂槛花枝绕，燕子窥帘柳浪长。要识仙凡原不隔，瀛洲何似帝城傍。

作者简介：（1498—1573）明苏州府长洲人，字寿承，号三桥，别号渔阳子、国子先生。文徵明长子。明经廷试第一，授秀水训导，官国子监博士。工书画，尤精篆刻。能诗，有《博士诗集》。